google/wiki40b huggingface dataset:
FC Barcelona (krepšinio klubas)

Istorija

Klubas įkurtas 1926 m. ir jau nuo 1927 m. dalyvavo Katalonijos lygos varžybose. Pirmąjį kartą triumfuoti jose ekipa sugebėjo 1941–1942 m. sezone. Kitąmet komanda savo titulą apgynė, taip pat laimėjo Ispanijos taurę. Nuo 1944 iki 1948 m. „Barcelona“ buvo nenugalima Katalonijos lygoje ir laimėjo 5 čempionų taures paeiliui. Iki 1950 m. klubas taip pat 5 kartus tapo Ispanijos taurės laimėtoju.
Klubas tapo vienu iš Ispanijos čempionato steigėjų 1956 m., o 1959 m. iškovojo šalies čempionų vardus bei nacionalinę taurę.
1961 m., nepaisant klubo populiarumo, jo prezidentas Enric Llaudet nutarė ekipą išformuoti. Visgi, komandos gerbėjų pastangomis, 1962 m. ji vėl užgimė. Nors 1964–1965 m. sezone dėl ekipų skaičiaus sumažinimo pirmojoje lygoje „Barcelonai“ teko žaisti antrajame pagal pajėgumą divizione, jau kitąmet, tapusi jo čempione, ekipa sugrįžo į stipriausią šalies lygą.
Nuo 1978 iki 1983 m. komanda šešis kartus iš eilės tapo Ispanijos taurės laimėtoju, o klubo prezidentas Josep Lluís Nuñez pareiškė norą „Barceloną“ paversti stipriausia Ispanijoje bei Europoje. Iki devintojo dešimtmečio pabaigos komanda dar dusyk iškovojo Ispanijos taurę, 6 kartus tapo Ispanijos čempione, 7 kartus triumfavo Katalonijos pirmenybėse, taip pat iškovojo pirmuosius tarptautinius titulus – 1984–1985 m. sezone laimėjo Europos Taurių Laimėtojų bei Pasaulio klubų taures. 1986 m. „Barcelona“ apgynė Europos Taurių Laimėtojų taurės čempionų vardus, o 1987 m. į savo kolekciją pridėjo Koračo taurę bei tapo Europos Supertaurės varžybų laimėtoja. Dar kartą Koračo taurę ekipa iškovojo 1988–1989 m. sezone.
Nors klubas devintajame dešimtmetyje ir dešimtojo pradžioje net tris kartus žaidė jos finale, tačiau prestižiškiausio – Europos Čempionų taurės (dabar Eurolyga) trofėjaus iškovoti taip ir nepavyko.
Dar du pralaimėjimus Eurolygos finale „Barcelona“ patyrė 1996 bei 1997 m., ir tik 2002–2003 m. sezone klubui pagaliau pavyko tapti senojo žemyno čempionais.
Komanda taip pat po keletą kartų triumfavo Ispanijos lygos ir taurės varžybose bei Katalonijos lygoje. 2004 m. „Barcelona“ tapo ir pirmąja naujai įkurtos Ispanijos Supertaurės laimėtoja.

Namų arena

Ekipa namų rungtynes žaidžia 1971 m. atidarytoje Palau Blaugrana arenoje, talpinančioje 8250 žiūrovų. Arenose palubėse kabo trijų buvusių „Barcelona“ žaidėjų marškinėliai – 4-uoju numeriu pažymėti Andrés Jiménez (12 sezonų klube), 7-ojo numerio Nacho Solozábal (16 sezonų klube) bei bene garsiausio „Barcelonos“ pergalių kalvių Juan Antonio San Epifanio 15-uoju numeriu pažymėti marškinėliai (16 sezonų klube).
Arvydas Sinkevičius

Biografija

1986 m. baigė Lietuvos žemės ūkio akademiją, mokslinis agronomas, 1989 m. baigė Vilniaus inžinerinį statybos institutą, automobilių trasporto ir autoūkio inžinierius. 1995 m. Lazdijų rajono savivaldybės kontrolierius, 2000 m. UAB „Lazdijų butų ūkis“ direktorius.
Lietuvos krikščionių demokratų partijos Lazdijų rajono skyriaus narys. 1995–1997 m., 1997–2000 m., 2000–2003 m., 2003–2007 m. ir nuo 2007 m. Lazdijų rajono savivaldybės tarybos narys.
Sutuoktinė Sandra, vaikai Vytenis-Jonas, Skirmantas.
Kaukų piliakalnis

Piliakalnis

Piliakalnis įrengtas Peršėkės kairiojo kranto vingyje esančioje aukštumoje. Šlaitai statūs, 8–9 m aukščio. Aikštelė ovali, 27x17 m dydžio. Ją iš visų pusių juosia 1–5 m aukščio, 4–14 m pločio pylimas, už kurio pietinėje pusėje yra 12 m pločio ir 1,5 m gylio griovys.
Piliakalnis dirvonuoja, iš pietų pusės įrengti laiptai. Priešais, Peršėkės dešiniajame krante, yra kita gynybinio komplekso dalis – Obelytės piliakalnis.

Gyvenvietė

Piliakalnio papėdėse yra senovės gyvenvietė. Kultūrinis sluoksnis yra į pietus – pietryčius nuo piliakalnio, 5,5 ha plote ir į rytus nuo piliakalnio, Peršėkės dešiniajame krante, 1 ha plote. Čia rasta grublėtos ir lygios keramikos.

Tyrimai

Piliakalnio žvalgomuosius archeologinius tyrimus 1967–1969 m. atliko Vilniaus universiteto archeologai, vadovas Pranas Kulikauskas.
Ištirta aikštelės vakarinė dalis, 250 m² m., pietinės pusės pylimas ir šlaitas (atliktas pjūvis). Kultūrinio sluoksnio storis aikštelės pakraščiuose iki 1 m, viduryje – 0,5 m. Nustatyta, kad piliakalnyje yra du pagrindiniai sluoksniai. Žemutiniame V–IX a. sluoksnyje aptikta grublėtos keramikos ir dirbinių.
Viršutiniame X a. – XI a. sluoksnyje rasta įtvirtinimų ir būstų liekanų, ūkinių duobių, ugniaviečių, stulpaviečių, lipdytos ir žiestos grublėtu, keramikos gnaibytiniu ir lygiu paviršiumi, gyvulių ir žmonių kaulų, suanglėjusių ankštinių sėklų. Surinkta apie 500 metalinių dirbinių: papuošalų (žiedų, segių, apyrankių, smeigtukų, karolių, antsmilkinis), darbo įrankių, ūkinės paskirties dirbinių (tarp jų net 83 verpstukai), ginklų. Aikštelės pakraščiuose aptiktas 5-6 sluoksnių akmenų grindinys.
Pylime išskirti 3 jo supylimo laikotarpiai. Pirmasis pylimas buvo sudarytas iš akmenų ir rąstų. Vėliau jis buvo paaukštintas suplūkiant 2 m molio sluoksnį, sustiprintą dėtais rąstais. Viršuje stovėjo medinė užtvara. Jai sudegus pylimas rekonstruotas trečią kartą, jį paaukštinant 3 m storio suplūkto molio sluoksniu, kurį tvirtino į jį sudėti rąstai. Piliakalnyje stovėjusi medinė pilaitė buvo sudeginta jos puolimo metu intensyviai apšaudžius ją iš lankų, tai liudija tyrinėtoje vietoje surinkti 126 įvairių formų strėlių antgaliai. Dalis jų buvo susmigę į pylimą.
Piliakalnis datuojamas V a.-XI a.  Radinius saugo Lietuvos nacionalinis muziejus. Lietuvos Respublikos Vyriausybės nutarimas dėl paskelbimo kultūros paminklu – 1998-05-19; Nr.612. Paminklo teritorijos plotas 45 000 m².

Aplinkiniai piliakalniai

Bambininkų piliakalnis 13 kmObelytės piliakalnis 0,05 kmAniškio piliakalnis 9,5 km
Kieliško piliakalnis 15 kmAtesninkų piliakalnis 13 kmRadžiūnų piliakalnis 14 kmPrelomčiškės piliakalnis 9 km
Verstaminų IV piliakalnis 14 kmPapėčių piliakalnis 4,5 kmŽilvės piliakalnis 12 km
Dirmiškių piliakalnis 13 km
Pastaba:
Norėdami pamatyti Vikipedijoje aprašytų gyvenviečių ir kultūros paveldo objektų žemėlapį paspauskite prie koordinačių esančią Žemės ikoną
Abaširis

Istorija

Kaimas įkurtas 1872 m. ir pavadintas pagal Abaširio apskritį Kitamio žemėje. 1902 m. Abaširis buvo sujungtas su Kitamio, Isanio ir Nikuribakės kaimais, tokiu būdu suformuojant Abaširio miestelį. 1947 m. vasario 11 d. suteiktas miesto statusas.

Miesto simboliai

Oficiali miesto gėlė yra daūrinis rododendras (Rhododendron dauricum), medis – puošmedis.
Valmoniškiai

Istorija

1653 m. Upytės paviete minimas Valmoniškių dvaras.
Archėja

Archėjų, bakterijų ir eukariotų palyginimas

Daugeliu ląstelės sandaros aspektų archėjos panašios į bakterijas, tačiau genų transkripcija ir transliacija panašesnė į eukariotų. Skirtingai nei bakterijos, archėjos gali gaminti metaną, nevykdo fotosintezės chlorofilo pagrindu, ląstelės sienelėje nebūna peptidoglikano ir jos turi ne vieną, o kelias RNR polimerazes. Archėjos neturi peptidoglikano sienelėse, jų lipidai sujungti eterine jungtimi, o RNR polimerazės sudėtingos – panašios į eukariotų.
Fotografuojant Patriciją

Turinys

Po artimųjų mirties fotografavimu besidomintis 16-metis Emilijo lieka vienas didžiuliame name, į kurį netrukus atsikrausto jo gražuolė sesuo, modeliu dirbanti 25-erių Patricija. Mergina mėgina ištraukti brolį iš apatijos, nes šis nuolatos sėdi namuose arba žiūri televizorių. Pamažu tarp jų nusistovi keisti santykiai: dieną Patricija stengiasi sudominti kokiais nors užsiėmimais, supažindinti su žmonėmis, o vakare jam pasakoja savo buvusias meilės istorijas. Netrukus ji pastebi, kad pradeda traukti Emilio fiziškai ir ketina išvažiuoti, norėdama nutraukti šį žaidimą, tačiau nepajėgia to padaryti. Patricija praneša broliui ketinanti ištekėti, tačiau keisti judviejų santykiai jau nuėję per toli, kad galėtų taip paprastai baigtis...
Prieveiksmis

Prieveiksmių laipsniavimas

Būdvardiniai ir kai kurie kiti prieveiksmiai gali būti laipsniuojami. Prieveiksmis jau (kada?) nelaipsniuojamas. Jie, kaip ir būdvardžiai, turi nelyginamąjį (pvz., skaniai, aiškiai), aukštesnįjį (pvz., skaniau, aiškiau) ir aukščiausiąjį laipsnį (pvz., skaniausiai, aiškiausiai).
Jie gali turėti ir aukštėlesnįjį laipsnį, padaromą su priesaga -ėliau (gerėliau, gražėliau).
Laipsniavimo savybė į prieveiksmius yra atėjusi iš būdvardžių. Be to, laipsniavimas yra susipynęs su darybos bei semantikos dalykais ir skiriasi nuo aiškių morfologijos reiškinių – linksniavimo bei asmenavimo. Dalies prieveiksmių baigmenys rodo, kad jie yra kilę iš linksniuojamųjų žodžių linksnių, ypač įnagininko, pvz., risčia, pėsčiomis, kūliais; įvairių vietininkų, pvz., namie, namo, galop, vakarop, tačiau ir šie prieveiksmiai savo forma bei reikšme yra sustabarėję, iš linksniavimo sistemos iškritę, taigi ir virtę nekaitomaisiais žodžiais.
Kretingos maistas

Kretingos maistas – Lietuvos švietimo įstaigų centralizuoto maitinimo operatorė.
Viešoji įstaiga „Kretingos maistas“ įkurta 2001 m. Kretingoje. Įstaigos veiklą bei lėšų panaudojimą kontroliuoja valstybė, o uždirbtas pelnas investuojamas į paslaugų gerinimą.
Bendrovė aptarnauja beveik 300-us Lietuvos švietimo įstaigų bei kitų viešojo maitinimo objektų – mokyklų, darželių ir kt.
2011 m. bendrovės apyvarta siekė 27 mln. Lt.
Bendrovės vadovas – Irmantas Norkus. Bendrovėje „Kretingos maistas“ dirba 700 darbuotojų.

Veikla

Pagrindinė bendrovės veikla – švietimo įstaigų centralizuoto maitinimo organizavimas. VšĮ „Kretingos maistas“ paslaugą teikia tose Lietuvos miestų bei rajonų savivaldybėse, kuriose laimi LR Viešųjų pirkimų įstatymo reglamentuotą paslaugos teikimo konkursą. 2008 m. „Kretingos maistas“ pirmasis Lietuvoje sertifikavo savo švietimo įstaigų maitinimo paslaugą pagal kokybės vadybos sistemos standartą ISO 9001.
Bendrovė teikia centralizuoto maitinimo paslaugas Lietuvos savivaldybių mokykloms, darželiams, ligoninėms ir kitiems objektams: Vilniaus, Šiaulių, Skuodo, Vilkaviškio, Jurbarko, Akmenės, Utenos, Molėtų, Kupiškio, Rokiškio, Biržų, Zarasų, Ignalinos, Mažeikių, Alytaus, Telšių, Ukmergės, Plungės, Kretingos bei kituose miestuose ir rajonuose.
Vladas Slušnys

Biografija

Gimė mažažemių ūkininkų šeimoje, buvo vienturtis sūnus. Mokėsi Kartenos pradžios mokykloje. Tėvui 1940 m. nuskendus, metė mokslus ir ėmėsi rūpintis ūkiu. 1944 m. rudenį sovietų armijai antrąkart okupavus Lietuvą, nuo pat pogrindžio pradžios buvo partizanų ryšininkas. Už tai suimtas ir tardytas MGB Kartenos valsčiaus poskyryje. 1947 m. vedė Karoliną Budrytę iš Rubulių k. Tų pačių metų rudenį su žmona tapo Kardo rinktinės Buganto kuopos nariais, buvo paskirtas būrio vadu.
Žuvo 1948 m. rugsėjo 8 d. kartu su žmona ir būrio kovotojais Jonu Liaudanskiu-Girėnu ir Broniumi Anužiu-Žalgiriu partizanų ryšininko Ignaco Slušnio sodyboje Nausodžio k., bandydamas prasiveržti pro MGB kareivių ir Kartenos stribų apsupties žiedą. Kūnas išvežtas į Karteną, pamestas miestelio aikštėje paniekinimui, vėliau užkastas MGB Kartenos poskyrio būstinės kieme.
Vardas 1990 m. įamžintas Kartenos kapinėse pastatytame paminkle bolševizmo aukoms, o 2011 m. – Nausodžio partizanų atminimo ženkle.
Liuda Kadžytė-Kuzavinienė

Liuda Kadžytė-Kuzavinienė (g. 1925 m. gegužės 15 d. Alovėje - 2012 m. birželio 11 d.) – Lietuvos kalbininkė, mokytojas ekspertė, socialinių mokslų daktarė.

Biografija

Baigė Ukmergės gimnaziją. 1949 m. baigė Vilniaus pedagoginį institutą. 1968 m. pedagogikos mokslų kandidatė.
1949–1954 m. dėstė Marijampolės ir Ukmergės pedagoginėse mokyklose, 1954–1993 m. – Vilniaus pedagoginiame institute (nuo 1992 m. Vilniaus pedagoginis universitetas), Lituanistikos fakultete, nuo 1970 m. docentė. 1991–1994 m. vadovavo VPI Lietuvių kalbos ir literatūros metodikos katedrai. Profesorė.
Tyrė daugiausia lietuvių kalbos dėstymo metodiką.
Čibirikai

Istorija

Ardomame senkapyje rasta Marko Aurelijau sestercija. 1962 m. moneta pateko į Telšių Kraštotyros muziejų. Moneta neskelbta.
Kanonas (Biblija)

Biblijos kanonas – sąrašas tekstų, kuriuos tam tikra religinė bendrija laiko autoritetingais, jos šventų knygų rinkinys. Judaizme – Tanachas (Senasis Testamentas), krikščionybėje – Biblija. Pats žodis kanonas reiškia visuotinai priimtą taisyklę, normą.

Senojo Testamento kanonas

Seniausia Biblijos dalis yra Tora. Istorinių knygų parašymo laikas maždaug atitinka jų išdėstymo Biblijoje tvarką.
Judėjai tiki, kad Senojo Testamento knygas surinko ir sutvarkė Rašto žinovas Ezdras. Kiek tai turi realaus pagrindo, nežinoma. Tarp Palestinos žydų ir Aleksandrijos žydų buvo susidarę nedideli kanono skirtumai. Palestinos kanoną sudarė 39 knygos, o į Aleksandrijos dar buvo įtraukiamos papildomos knygos. Kai kurios jų parašytos graikiškai. Tų papildomų knygų dabartinėje hebrajiškoje Biblijoje nėra.

Naujojo Testamento kanonas

Naujasis Testamentas buvo parašytas pirmajame mūsų eros amžiuje. Visgi kai kurios knygos (pvz., Antrasis Petro laiškas, anot dalies tyrinėtojų, parašytas 100–150 m. e. m.) datuojamos ir antruoju mūsų eros amžiumi. Dauguma jo knygų pripažintos iš karto, o kelios smulkesnės (laiškas Filemonui, 2 ir 3 Jono laiškai, Judo laiškas) galutinai pripažintos kiek vėliau.
Dūdanosiai

Istorija

1730 m. Molėtų krikšto metrikų knygoje užrašytas Dūdų (de Dudy) kaimas, kurį galima tapatinti su Dūdanosiais.
Rimantas Radžius

Biografija

1988 m. baigė Lietuvos Veterinarijos akademiją, zooinžinierius.
UAB „Effatus“ direktorius komercijai, 2009 m. UAB „Garvilė“, UAB „Meltra“ direktorius.
2003 m. Liberalų ir centro sąjungos narys, nuo 2006 m. Varėnos skyriaus pirmininkas.
2007–2011 m. ir nuo 2011 m. Varėnos rajono savivaldybės tarybos narys. 
Lietuvos miško grybų ir uogų asociacijos valdybos narys. Sutuoktinė Vyda, vaikai Žilvinas, Tautvydas.
Eimuntas Nekrošius

Biografija

1978 m. – baigė Maskvos Lunačiarskio teatrinio meno institutą (GITIS), A. Gončiarovo klasę. 1978–1979 m. – Vilniaus „Jaunimo teatro“, 1979–1980 m. – Kauno dramos teatro, vėl 1980–1991 m. – „Jaunimo teatro“ režisierius. Nuo 1998 m. turėjo savo įsteigtą teatro studiją „Meno fortas“.
1983 m. atliko Stasio Girėno vaidmenį filme „Skrydis per Atlantą“ (rež. Raimondas Vabalas), Tėvo vaidmenį filme „Neapykantos pamokos“ (rež. Antanas Maciulevičius). 1993–1998 m. bendradarbiavo su tarptautiniu teatro festivaliu LIFE.
Lietuvos muzikos ir teatro akademijos Garbės daktaras ( Doctor Honoris Causa laipsnis suteiktas 2013 m. )
Žmona – Nadežda Gultiajeva (scenografė), sūnūs Marius Nekrošius (taip pat scenografas), Martynas.

Kūrybos bruožai

Ankstyvieji (1977–1978 m.) Eimunto Nekrošiaus spektakliai išsiskyrė raiškos novatoriškais būdais, savitu pasaulio ir teatro suvokimu. „Jaunimo teatre“ kurtiems spektakliams būdinga vadinamoji režisūrinių įvaizdžių dramaturgija, sąsajos su esamuoju laiku, spektaklio, kaip meno kūrinio, autonomija, originalios, daugiareikšmės, emociškai paveikios metaforos ir įvaizdžiai. Vėlyvojoje kūryboje ieškoma naujų netradicinių režisūros ir scenografijos konceptualių sprendimų.
Eimunto Nekrošiaus spektakliai vieni pirmųjų iš Lietuvos rodyti užsienyje – 1984 m. tarptautiniame Belgrado teatro festivalyje BITEF, vėliau – daugelyje Europos šalių, Šiaurės ir Pietų Amerikoje, Azijoje, Australijoje.
Smailialapė karpentarija

Augalo morfologija

Smailialapė karpentarija yra vidutinio dydžio greitai auganti palmė, 10-15 m aukščio, 12-15 cm pločio lygiu kamienu ir 3-7 m pločio vainiku.
Lenkti plunksniški tamsiai žali lapai 1,5-2 m ilgio, su daug siaurėjančių 60 cm ilgio lapelių, kurie galuose yra dantyti.
Žiedas – 150 cm ilgio šluotelė. Tamsiai raudini vaisiai prinoksta geltonuose puodeliuose. Medis žydi pavasarį ir vasarą.

Vardai

Smailialapė karpentarija dar vadinama: angl. Carpentaria Palm, Darwin Palm, pranc. Palmier De Darwin, malaj. Kapentaria, kin. Dong Ao Zong).

Panaudojimas

Smailialapė karpentarija naudojama kraštovaizdžio, parkų ir gatvių apželdinime.
Žiburys (Peterburgas)

Istorija

Leido Lietuvių skaitymo draugija. Straipsnius rašė, redagavo ir spausdino hektografu Kazimieras Būga ir Povilas Paškonis. Išėjo du numeriai.
Kaf of Menas

Kaf of Menas (angl. Calf of Man, Calf of Mann, kur calf iš sen. skand. kalfr 'maža sala, esanti greta didelės salos'; men. Yn Cholloo) – apie 250 ha ploto sala į pietvakarius nuo Meno salos. Nuo Meno salos skiria siauras Kafo sąsiauris (Calf Sound). Kaip ir gretimos uolėtos salelės Čiken Rokas ir Kiterlandas administraciškai priklauso Rushen parapijai.
Saloje dalį metų gyvena du žmonės. Į Kaf of Meną galima atplaukti valtimi tiek iš Port Irino, tiek iš Port St Mary. Išsilaipinimo vietos saloje vadinasi Cow Harbour ('Karvių uostas') ir South Harbour ('Pietinis uostas'). Vakarinė salos dalis yra aukščiausia, bevardė viršūnė siekia 128 m virš jūros lygio.
Iki 1939 m. sala buvo privati valda, priklausiusi Keigų šeimai. 1939 m. salą nupirko F.J. Dickens iš Silverdale (Lankašyras), kuris padovanojo salą National Trust for Places of Historic Interest or Natural Beauty ('Nacionalinis istorinės vertės ar gamtos grožio vietovių trestas'), kad šis įkurtų čia paukščių draustinį. 1951 m. buvo įkurtas Manx National Trust, kuris vėliau pervadintas į Manx National Heritage. 2006 m. Manx National Heritage panaudojo labdaros organizaciją Manx Wildlife Trust kaip Kaf of Meno salos prižiūrinčiąją organizaciją.
Sala nuo 1959 m. buvo paukščių observatorija, kurioje lankėsi profesionalūs ornitologai ir savanoriai. Observatorijoje gali gyventi iki 8 stebėtojų, kurie vietas turi užsisakyti per Manx National Heritage.
Kaf of Meno saloje ir jos pakrantės uolose stovi gan daug švyturių – du 1818 m. pastatė Robert Stevenson, kad laivai išvengtų Čiken Roko salelės pietinėje Kaf of Meno salos pakrantėje. 1875 m. juos pakeitė švyturys, pastatytas pačioje Čiken Roko salelėje. 1968 m. buvo pastatytas trečias švyturys Kaf of Meno saloje po to, kai gaisras sunaikino Čiken Roko salos švyturį. Vėliau šis sudegęs švyturys buvo atstatytas.
Saloje yra du maži keliai ir du trumpi upeliūkščiai.
Tarp Meno salos ir Kaf of Meno salos yra Kiterlando salelė. Prie pat Kaf of Meno kranto yra dvi mažytės salelės (Yn Burroo ir Stack). Pietinėje salos pakrantėje yra mažytė įlanka, vadinama Puddle 'klanas, bala'. Maždaug už mylios į pietvakarius nuo salos yra Čiken Rokas, labiausiai į pietus nusidriekusi Meno salos teritorija.
Kaf of Meno saloje yra atlantinių audronašų (lot. Puffinus puffinus) populiacija. Šių paukščių angliškas pavadinimas angl. Manx shearwater suteiktas pagal Meno salą.
Irmantas Jarukaitis

Irmantas Jarukaitis (g. 1973 m. vasario 6 d. Prienuose) – teisininkas, Lietuvos vyriausiojo administracinio teismo (LVAT) teisėjas, teisėtyrininkas europeistas, Vilniaus universiteto (VU) lektorius, viešojo administravimo (ES srityje) teisininkas.
Krokialaukio Tomo Noraus–Naruševičiaus gimnazija

Istorija

1819 m. Krokialaukyje įkurta parapijinė mokykla. 1870 m. atidaryta valdiška pradinė mokykla. Apie ją daugiau duomenų nėra, bet žinoma apie pradinę mokyklą, veikusią nuo 1903 m. dabartinės pieninės pastate. Pirmojo pasaulinio karo metais mokykla buvo uždaryta, 1926 m. perkelta į buvusias bravoro patalpas už upės. Veikė 4 skyriai. 1937 m. atidaryti 5 ir 6 skyriai, todėl 2 didelės klasės įrengtos buvusiose valsčiaus patalpose. Nuo 1944–1945 m. pradinė mokykla vėl dirbo tik už upės esančiose patalpose, pastatas buvo pertvarkytas, įrengtos 4 klasės.
1946–1951 m. veikė progimnazija, joje buvo 7 klasės, 1951 m. mokykla tapo vidurine, atidaryta aštuntoji klasė, dvi klasės įrengtos buvusio valsčiaus patalpose. 1954 m. pertvarkytos mokyklos patalpos, esančios gyvenvietės centre. 1955 m. baigta už upės esančio mokyklos pastato antro aukšto statyba. 1960 m. įrengtos mokyklos dirbtuvės. 1962 m. prie senosios mokyklos pradėtas statyti priestatas, 1964 m. statybos darbai baigti. 1976 m. baigta naujo priestato statyba ir įrengta moderni mokykla. 1999 m. mokyklai suteiktas inžinieriaus, diplomato, ministro Tomo Noraus-Naruševičiaus vardas. 2001 m. atlikta mokyklos stogo ir langų renovacija.
2014 m. rugsėjo 30 d. tapo Krokialaukio Tomo Noraus–Naruševičiaus gimnazija.
TrES-4

Atradimas

TrES-4 ketvirtoji šios grupės atrasta planeta planetą atrado tarptautinė mokslininkų grupė, panaudojant automatinių teleskopų tinklą, pavadintą Transatlantine egzoplanetų apžvalga (angl. Trans-Atlantic Exoplanet Survey), todėl naujai atrastoji planeta buvo pavadinta TrES-4. Planeta buvo atrasta Lovelo observatorijoje (Arizona, JAV).
Vėdelis

Istorija

Rašytiniuose dokumentuose miestas pirmą kartą paminėtas 1212 m., tačiau nėra visiškai aišku, ar ten neminima kokia nors kita gyvenvietė tokiu pačiu pavadinimu. Pavadinimas reiškia 'tvenkinio krantas'. Greičiausiai taip pavadintas pagal nedidelį Wedeler Aue upelį, kuris kėlė kliūčių svarbiam vietos prekybos maršrutui. Priklausė Šauenburgo grafų valdoms.
Iki XVII a. mieste intensyviai prekiauta galvijais (ypač jaučiais). Trisdešimtmečio karo metu miesto ūkiai buvo smarkiai nualinti, dėl to smuko galvijų prekyba. Didžiojo maro laikotarpiu XVIII a. miestas buvo net keletą kartų sudegintas iki pamatų. 1848 m. vokiečių dauguma Šlėzvigo-Holšteino žemėje, įskaitant ir Vėdelį, sukilo prieš Danijos valdymą ir ketino prisijungti prie Vokietijos federacijos. 1864 m. į kraštą įsiveržus prūsų ir austrų kariams, buvo nutrauktas du šimtmečius trukęs Danijos valdymas. Miestas vėl pamažu ėmė klestėti. 1875 m. suteiktos miesto teisės. Antrojo pasaulinio karo metu britų karališkosioms oro pajėgoms bombardavus miestą, 70 % miesto tapo griuvėsiais. 1954 m. pradėti didelio masto atstatymo darbai.
Įstatymas

Forma

Remiantis Lietuvos teise, įstatyme eilės tvarka turi būti: įstatymo pavadinimas; įstatymo priėmimo data ir numeris; įstatymo priėmimo vieta; įstatymo tekstas; įstatymą pasirašančiojo subjekto pareigos, vardas, pavardė.
Įstatymo projekte virš įstatymo pavadinimo, dešinėje lapo pusėje turi būti nuoroda „Projektas“.

Struktūra

Remiantis Lietuvos teise, įstatymą sudaro: dalys; skyriai; skirsniai; straipsniai. Didelės apimties kodifikuoti teisės aktai (kodeksai) prireikus gali būti skirstomi į knygas. Įstatymo sudedamosios dalys (išskyrus straipsnio dalis ir dalių punktus) turi turėti pavadinimus. Įstatymo dalių, skyrių ir skirsnių pavadinimai rašomi didžiosiomis paryškintomis raidėmis eilutės centre. Straipsnių pavadinimai rašomi mažosiomis paryškintomis raidėmis.
Įstatymo knygos, dalys ir skyriai žymimi romėniškais skaitmenimis iš eilės ir atitinkamu žodžiu, rašomu didžiosiomis paryškintomis raidėmis. Skirsniai žymimi žodžiais išreikštais skaitmenimis ir rašomi didžiosiomis paryškintomis raidėmis. Straipsniai žymimi arabiškais skaitmenimis ir numeruojami iš eilės. Po žodžio „straipsnis“ dedamas taškas ir straipsnio pavadinimas rašomas toje pačioje eilutėje.
Įstatymo straipsnį paprastai sudaro dalys ir dalių punktai. Įstatymo straipsnių dalys pradedamos rašyti iš naujos eilutės ir žymimos arabiškais skaitmenimis su tašku iš eilės. Straipsnio dalių punktai žymimi arabiškais skaitmenimis su skliausteliu.
Novelos žymimos papildomais arabiškais skaitmenimis, rašomais pagrindinio ženklo, žyminčio akto teksto dalies eiliškumą, dešinės pusės viršuje.
Atsižvelgiant į įstatymo pobūdį, turinį ir apimtį, jame gali būti ne visos sudedamosios dalys.
Įstatymas gali turėti preambulę ir priedų – lentelių, grafikų, tarifų, schemų, sąrašų ir kita.
Įstatymo pradžioje paprastai nurodoma šio akto paskirtis ir kitos bendrosios nuostatos.
Įstatymo pabaigoje paprastai nurodoma jo įsigaliojimo tvarka, pavedimai (pasiūlymai) Vyriausybei ar kitoms institucijoms, taip pat kiti įstatymai, kurie pripažįstami netekusiais galios.
Kelmija

Istorija

Iki XX a. pab. Kelmija buvo kaimas Juodšilių apylinkėje.
Biuletenis (leidinys)

Biuletenis – LKP CK leidinys, nelegaliai leistas 1923–1924 m. ir 1933–1934 m. Kaune.

Istorija

1923–1924 m. spausdintas „Spartako“ spaustuvėje, o 1933–1934 m. daugintas rotatoriumi.
Arciškonys

Istorija

Arciškonys (dar žinomi kaip Arčiškonys) iki 1954 m. buvo Arciškonių apylinkės centras.
Kinijos Liaudies Respublikos baudžiamasis kodeksas

Kinijos Liaudies Respublikos baudžiamasis kodeksas (KLR BK) - Kinijos Liaudies Respublikos baudžiamasis kodeksas, pagrindinis Kinijos baudžiamosios teisės šaltinis. Priimtas 1997 m. kovo 14 d. Visuotiniame Kinijos liaudies atstovų susirinkimo 5 sesijos 6-ame suvažiavime. Įsigaliojo 1997 m. spalio 1 d.
Kodekso pirmtakas - 1979 m. baudžiamasis kodeksas. Naujajame teisyne nėra esminių pakeitimų. Todėl 1997 metų kodeksas gali būti laikomas tiesiog senojo 1979 metų kodekso naująja redakcija. Ir toliau liko ideologizuotas, tačiau jame nėra propagandinių nuostatų, nėra atsakomybės už kontrrevoliucinius nusikaltimus.